Title: ประกาศการประปาส่วนภูมิภาค เรื่อง การออกพันธบัตรการประปาส่วนภูมิภาค พ.ศ. 2545 ครั้งที่ 1

ประกาศการประปาส่วนภูมิภาค

ประกาศการประปาส่วนภูมิภาค
เรื่อง
การออกพันธบัตรการประปาส่วนภูมิภาค
พ.ศ. ๒๕๔๕ ครั้งที่ ๑[๑]

อาศัยอำนาจตามความในมาตรา ๗ (๙) และมาตรา ๔๘ (๓) แห่งพระราชบัญญัติการประปาส่วนภูมิภาค
พ.ศ. ๒๕๒๒ และโดยความเห็นชอบของคณะรัฐมนตรี ผู้ว่าการการประปาส่วนภูมิภาค จึงขอประกาศให้ทราบว่า

ข้อ ๑ 
การประปาส่วนภูมิภาค จะทำการกู้ยืมเงินโดยวิธีออกพันธบัตร

ข้อ ๒ 
พันธบัตรนี้มีชื่อเรียกว่า พันธบัตรการประปาส่วนภูมิภาค
พ.ศ. ๒๕๔๕ ครั้งที่ ๑

ข้อ ๓ 
พันธบัตรนี้กระทรวงการคลังเป็นผู้ค้ำประกันต้นเงินและดอกเบี้ย

ข้อ ๔ 
พันธบัตรนี้เป็นพันธบัตรชนิดระบุชื่อผู้ถือ

ข้อ ๕ 
พันธบัตรนี้มีมูลค่าที่ออกจำนวนรวม ๑,๐๐๐ ล้านบาท (หนึ่งพันล้านบาทถ้วน)
แบ่งออกเป็นจำนวน ๑,๐๐๐,๐๐๐ หน่วย (หนึ่งล้านหน่วย) โดยมีมูลค่าหน่วยละ ๑,๐๐๐ บาท
(หนึ่งพันบาทถ้วน)

ข้อ ๖ 
พันธบัตรนี้มีกำหนดไถ่ถอนคืน ๑๐ ปี นับแต่วันที่ออกพันธบัตร เป็นการไถ่ถอนครั้งเดียวเต็มตามจำนวนที่ออกและไม่มีการไถ่ถอนก่อนกำหนด

ข้อ ๗ 
วันออกพันธบัตรคือวันที่ ๒๙ ตุลาคม ๒๕๔๔

ข้อ ๘ 
วันไถ่ถอนพันธบัตรคือวันที่ ๒๙ ตุลาคม ๒๕๕๔ แต่ถ้าตรงกับวันหยุดทำการของการประปาส่วนภูมิภาคหรือวันหยุดทำการของธนาคารพาณิชย์ก็ให้เลื่อนเป็นวันเปิดทำการถัดไป

ข้อ ๙ 
พันธบัตรนี้มีดอกเบี้ยในอัตราคงที่ร้อยละ ๕.๙๖๐ ต่อปี คำนวณจากมูลค่าของพันธบัตร
โดยเริ่มคำนวณจากวันออกพันธบัตรถึงวันก่อนไถ่ถอนพันธบัตร การคำนวณดอกเบี้ยใช้หลักเกณฑ์หนึ่งปีมี
๓๖๕ วัน และนับตามจำนวนวันที่เกิดขึ้น เศษของหนึ่งสตางค์ให้ปัดทิ้ง

ข้อ ๑๐ 
การประปาส่วนภูมิภาคจะชำระดอกเบี้ยให้แก่ผู้ถือกรรมสิทธิ์ในพันธบัตร
ตามกำหนดเวลาดังนี้
๑๐.๑ 
ดอกเบี้ยงวดแรกชำระในวันที่ ๒๙ เมษายน ๒๕๔๕
๑๐.๒ 
ดอกเบี้ยงวดต่อไปชำระทุก ๆ ๖ เดือน ทุก ๆ วันที่ ๒๙ ตุลาคม และวันที่ ๒๙
เมษายน ของทุกปีตลอดเวลาที่พันธบัตรยังมีอายุอยู่
๑๐.๓ 
ดอกเบี้ยงวดสุดท้ายชำระพร้อมกับต้นเงินของพันธบัตร ณ วันไถ่ถอนพันธบัตร
๑๐.๔ 
ถ้าวันครบกำหนดชำระดอกเบี้ยดังที่ระบุในข้อ ๑๐.๑ และ ๑๐.๒
ตรงกับวันหยุดทำการของการประปาส่วนภูมิภาคหรือวันหยุดทำการของธนาคารพาณิชย์ก็ให้เลื่อนไปชำระในวันเปิดทำการถัดไปโดยไม่ต้องนับวันหยุดดังกล่าวรวมเพื่อคำนวณดอกเบี้ยที่ต้องชำระในงวดนั้น
เว้นแต่การชำระงวดสุดท้ายตาม ๑๐.๓ ให้นับวันหยุดดังกล่าวรวมเพื่อคำนวณดอกเบี้ยที่ต้องชำระด้วย

ข้อ ๑๑ 
การโอนกรรมสิทธิ์ หรือการจำนำพันธบัตร ให้ทำโดยวิธีจดทะเบียนที่ธนาคารแห่งประเทศไทย
ซึ่งได้รับแต่งตั้งให้เป็นนายทะเบียนและตัวแทนจ่ายเงินของพันธบัตรนี้ การโอนกรรมสิทธิ์หรือการจำนำพันธบัตร
จะต้องกระทำก่อนวันถึงกำหนดชำระดอกเบี้ยตามข้อ ๑๐ และวันไถ่ถอนพันธบัตรตามข้อ ๘  ทั้งนี้
ให้เป็นไปตามวิธีปฏิบัติของธนาคารแห่งประเทศไทย

ข้อ ๑๒  กรรมสิทธิ์ในพันธบัตรนี้ให้ถือตามการจดทะเบียนที่นายทะเบียนเป็นสำคัญ

ข้อ ๑๓ 
พันธบัตรนี้มิให้ถือว่าฉบับใดสมบูรณ์ เว้นแต่พนักงานเจ้าหน้าที่ของธนาคารแห่งประเทศไทย
ซึ่งผู้ว่าการ การประปาส่วนภูมิภาคแต่งตั้งขึ้นโดยประกาศในราชกิจจานุเบกษาได้ลงลายมือชื่อกำกับในพันธบัตรฉบับนั้น

ข้อ ๑๔ 
พันธบัตรนี้จำหน่ายให้แก่บุคคลธรรมดา นิติบุคคล คณะบุคคล หรือสถาบันทั่วไปเข้าจองซื้อโดยไม่จำกัดประเภทบุคคลและสัญชาติ
 ทั้งนี้ จะเน้นไปทางกลุ่มสถาบันการเงิน
บริษัทประกันภัย กองทุนสำรองเลี้ยงชีพและกองทุนต่างประเทศ

ข้อ ๑๕ 
การประปาส่วนภูมิภาคมอบหมายให้ ธนาคารสแตนดาร์ดชาร์เตอร์ดเป็นผู้จัดการจัดจำหน่าย
ตัวแทนจำหน่าย และประกันการจำหน่ายพันธบัตรและจัดการเพื่อประโยชน์ในการนี้

ข้อ ๑๖ 
พันธบัตรนี้ใช้เป็นหลักทรัพย์ค้ำประกันในการประมูลงานกับการประปาส่วนภูมิภาคได้

ข้อ ๑๗ 
ธนาคารแห่งประเทศไทยทำหน้าที่รับผิดชอบในการเป็นนายทะเบียนและตัวแทนจ่ายเงินพันธบัตรและจัดการอื่น
ๆ ที่จำเป็นเพื่อผลประโยชน์ในการนี้

ข้อ ๑๘ 
ธนาคารแห่งประเทศไทยจะส่งมอบใบพันธบัตรให้แก่ผู้ถือกรรมสิทธิ์ในพันธบัตรภายในกำหนด
๔๕ วัน นับแต่วันออกพันธบัตร

ประกาศ ณ วันที่ ๒๙ ตุลาคม พ.ศ. ๒๕๔๔
วันชัย กู้ประเสริฐ
ผู้ว่าการ
การประปาส่วนภูมิภาค

อัมพิกา/แก้ไข
๑๐ พฤษภาคม ๒๕๔๕

สถาพร/ปรับปรุง
๑๙ ธันวาคม ๒๕๔๙

นฤดล/ปรับปรุง
๑๘ พฤศจิกายน ๒๕๕๑

สุเมธ/ปรับปรุง
๒๒ มิถุนายน ๒๕๕๘

[๑] ราชกิจจานุเบกษา เล่ม ๑๑๘/ตอนพิเศษ ๑๑๒ ง/หน้า ๒๒/๑๒ พฤศจิกายน ๒๕๔๔